Sklep Komisije

z dne 5. decembra 2003

o prenosu upravljanja pomoči na izvajalske agencije za predpristopne ukrepe v kmetijstvu in razvoju podeželja v Romuniji v predpristopnem obdobju

(2003/846/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1266/1999 z dne 21. junija 1999 o usklajevanju pomoči za države prosilke v okviru predpristopne strategije in o spremembi Uredbe (EGS) št. 3906/89 [1] in zlasti člena 12(2) Uredbe,

ob upoštevanju Uredbe Sveta (ES) št. 1268/99 z dne 21. junija 1999 o podpori Skupnosti predpristopnim ukrepom za kmetijstvo in razvoj podeželja v državah prosilkah Srednje in Vzhodne Evrope v predpristopnem obdobju [2] in zlasti člena 4(5) in (6) Uredbe,

ob upoštevanju naslednjega:

(1) Posebni program za kmetijstvo in razvoj podeželja za Romunijo (v nadaljnjem besedilu program Sapard) je bil odobren s sklepom Komisije z dne 12. decembra 2000 [3], nazadnje spremenjen s sklepom Komisije z dne 1. avgusta 2003, v skladu s členom 4(5) in (6) Uredbe (ES) št. 1268/1999.

(2) Vlada Romunije in Komisija, ki je delovala v imenu Evropske skupnosti, sta 2. februarja 2001 podpisali večletni sporazum o financiranju, ki določa tehnični, pravni in upravni okvir za izvajanje programa Sapard, spremenjen z letnim sporazumom o financiranju za leto 2002, podpisanim 1. aprila 2003, ki je naposled začel veljati 12. maja 2003.

(3) Agencija Sapard, javni zavod s pravnim statusom, ki deluje pod okriljem ministrstva za kmetijstvo, gozdove, vode in okolje, je imenoval pristojni organ Romunije za izvedbo nekaterih ukrepov, opredeljenih v programu Sapard. Oddelek nacionalni sklad pri ministrstvu za javne finance je bil imenovan za finančne naloge, ki jih mora opravljati v okviru izvajanja programa Sapard.

(4) Na podlagi analize posamičnega primera sposobnosti za upravljanje državnega in sektorskega programa/projekta, postopkov finančnega nadzora in strukture javnih financ, predvidene v členu 12(2) Uredbe (ES) št. 1266/1999, je Komisija sprejela Sklep 2002/638/ES z dne 31. julija 2002 o prenosu upravljanja pomoči na izvajalske agencije za predpristopne ukrepe v kmetijstvu in razvoju podeželja v Romuniji v predpristopnem obdobju [4] glede nekaterih ukrepov, predvidenih v programu Sapard.

(5) Komisija je opravila nadaljnjo analizo na podlagi člena 12(2) Uredbe (ES) št. 1266/1999 v zvezi z ukrepom 3.1 "Naložbe v kmetijska gospodarstva", ukrepom 3.4 "Razvoj in diverzifikacija gospodarskih dejavnosti, večnamenskih dejavnosti, dodatnega dohodka" in ukrepom 4.1 "Izboljšanje poklicnega usposabljanja", predvidenimi v programu Sapard. Komisija meni, da Romunija, tudi v zvezi s temi ukrepi, izpolnjuje določbe členov od 4 do 6 in določbe Priloge k Uredbi Komisije (ES) št. 2222/2000 z dne 7. junija 2000, ki določa finančna pravila za uporabo Uredbe Sveta (ES) št. 1268/1999 o podpori Skupnosti predpristopnim ukrepom za kmetijstvo in razvoj podeželja v državah prosilkah Srednje in Vzhodne Evrope v predpristopnem obdobju [5], ter minimalne pogoje, določene v Prilogi k Uredbi (ES) št. 1266/1999.

(6) Zato je primerno opustiti zahtevo po predhodni odobritvi iz člena 12(1) Uredbe (ES) št. 1266/1999 ter decentralizirano upravljanje pomoči v zvezi z ukrepi 3.1, 3.4 in 4.1 prenesti na agencijo Sapard in na nacionalni sklad pri ministrstvu za javne finance v Romuniji.

(7) Ker preverjanje, ki ga Komisija izvaja za ukrepe 3.1, 3.4 in 4.1, temelji na sistemu, ki še ne deluje povsem v zvezi z vsemi pomembnimi elementi, je zato primerno v skladu s členom 3(2) Uredbe (ES) št. 2222/2000 začasno prenesti upravljanje programa Sapard na agencijo Sapard in na oddelek nacionalni sklad pri ministrstvu za finance.

(8) Polni prenos upravljanja programa Sapard je predviden šele po nadaljnjem preverjanju za zagotovitev zadovoljivega delovanja sistema ter po izvedbi kakršnih koli priporočil, ki jih lahko izda Komisija v zvezi s prenosom upravljanja pomoči na agencijo Sapard pod okriljem ministrstva za kmetijstvo, gozdove, vode in okolje in na nacionalni sklad pri ministrstvu za javne finance.

(9) 22. julija 2003 so romunski organi oblasti predlagali pravila za upravičenost izdatkov v skladu s členom 4(1) oddelka B večletnega sporazuma o financiranju. Ta seznam je bil delno spremenjen s pismom z dne 22. septembra 2003. Komisija je pozvana, da se v tem pogledu odloči –

SKLENILA:

Člen 1

S tem sklepom Komisija odstopa od zahteve po predhodni odobritvi izbiranja projektov in sklepanja pogodb za ukrepe 3.1, 3.4 in 4.1 Romunije iz člena 12(1) Uredbe (ES) št. 1266/1999.

Člen 2

Upravljanje programa Sapard se začasno prenese na:

1. Agencijo Sapard pod okriljem ministrstva za kmetijstvo, gozdove, vode in okolje Romunije, Negustori cesta 1 B, Sektor 2, Bukarešta, za izvajanje ukrepa 3.1 "Naložbe v kmetijska gospodarstva", ukrepa 3.4 "Razvoj in diverzifikacija gospodarskih dejavnosti, večnamenskih dejavnosti, dodatnega dohodka" in ukrepa 4.1 "Izboljšanje poklicnega usposabljanja", kakor so opredeljeni v programu za kmetijstvo in razvoj podeželja, odobrenem s Sklepom Komisije C(2000) 3742, pravnomočnim 12. decembra 2000, kakor je bil nazadnje spremenjen s Sklepom Komisije, sprejetim 1. avgusta 2003.

2. Nacionalni sklad pri ministrstvu za javne finance, Apolodor cesta 17, Sektor 5, RO 70663 Bukarešta, za finančne naloge, ki jih mora izvajati v okviru izvajanja programa Sapard za ukrepe 3.1, 3.4 in 4.1 za Romunijo.

Člen 3

Izdatki so v skladu s tem sklepom upravičeni do sofinanciranja Skupnosti le, če so to izdatki upravičenca od datuma tega sklepa ali če je prišlo do teh izdatkov kasneje, datuma instrumenta, po katerem so le-ti upravičenci za zadevni projekt, razen za študije izvedljivosti in sorodne študije, kadar je ta datum 12. december 2000, če jih agencija Sapard v nobenem primeru ne plača pred datumom tega sklepa.

Člen 4

Brez poseganja v morebitne sklepe, ki posameznim upravičencem dodelijo pomoč v okviru programa Sapard, veljajo pravila za upravičenost izdatkov, ki jih je predlagala Romunija v pismu št. 1015 z dne 22. julija 2003, registriranem pri Komisiji pod št. 19976, in spremenila s pismom št. 11012 z dne 22. septembra 2003, registriranim pri Komisiji pod št. 26843.

V Bruslju, 5. decembra 2003

Za Komisijo

Franz Fischler

Član Komisije

[1] UL L 161, 26.6.1999, str. 68.

[2] UL L 161, 26.6.1999, str. 87. Uredba, nazadnje spremenjena z Uredbo (ES) št. 696/2003 (UL L 99, 17.4.2003, str. 24).

[3] C(2000) 3742 pravnomočen.

[4] UL L 206, 3.8.2002, str. 31.

[5] UL L 253, 7.10.2000, str. 5. Uredba, nazadnje spremenjena z Uredbo (ES) št. 188/2003 (UL L 27, 1.2.2003, str. 14).

--------------------------------------------------